Kia ora rā,

I te Brentwood ki Te Whanganui-a-Tara, i te Rāapa te 26 o Paenga-whāwhā ka tū te tuarua o ā mātou awheawhe mō te hoahoa ngātahi. Ko tā mātou mahi i taua awheawhe rā, he:

* Whakamārama i te whānuitanga o te panonitanga o te pūnaha, i ngā kawenga o te rōpū hoahoa ngātahi, i te huarahi hoki e puta ai he whakatau
* Kōrero, he whakaae hoki ki te tukanga o te hoahoa ngātahi (tae atu hoki ki te āhua o tā mātou mahi i waenga i ngā awheawhe)
* Matapaki i ngā mātāpono o te Enabling Good Lives, i tētahi whakamārama hukihuki hoki mō te ‘Mainstream first’
* Kōrero mō ngā akoranga o mua, mō te māramatanga, mō te rangahau e hiahia nei mātou kia whai wāhi ki tā mātou tukanga hoahoa ngātahi
* Whakaae ki ngā mahi ka tutuki i mua i te awheawhe e tū nei ā te 4 o Haratua.

**Te whānuitanga o te panonitanga o te pūnaha**

I muri i te awheawhe o mua tonu i tēnei nā, he pātai i ara ake mō te whānuitanga o te panonitanga o te pūnaha, i ngā kawenga a te rōpū hoahoa ngātahi, i te huarahi hoki e puta ai he whakatau.

Ko te whānuitanga o te panonitanga e hāngai ana ki te hunga whāiti e tautoko hauā ana puta noa i te kāwanatanga, me te āhua hoki o tōna hononga ki ngā ratonga ka tukuna ki te katoa, pēnei i te mātauranga.

I te tīmatanga, ka whakahāngaitia tēnei ki ngā tāngata hauā e āhei ana ki ngā Ratonga Tautoko Hauā. Ka whakahaerehia tuatahitia ki te rohe o mid-Central. Me tāpae tūtohunga te rōpū hoahoa ngātahi e pā ana ki ngā wātaka mō te whakahaerenga o te panonitanga ki mid-Central, ka tukuna kia horapa ai ki Aotearoa whānui.

Ko tā te rōpū hoahoa ngātahi he whakarite i tētahi hanga mō te pūnaha hou e hāngai ana ki te taumata o te mana hautū, i tētahi mahere hoki mō te panonitanga. Mā te rōpū hoahoa ngātahi tā rātou i mahi ai e tāpae ki te Minita, ki a Wagner, ā, ka wātea hoki te huarahi ki a rātou ki te tāpae tūtohunga i tua atu i te whānuitanga o tā rātou mahi o te wā nei.

Ka noho te hanganga o te pūnaha hou e hāngai ana ki te taumata o te mana hautū, me te mahere mō te panonitanga hei tūāpapa mō tētahi tāpaetanga hei whakaarotanga mā te Rūnanga o te Kāwanatanga ā tōna pito whakamutunga o Pipiri. Ko te wāhanga tuatahi noa iho tēnei o te tukanga, ā, hei te wāhanga tuarua ka puta ngā kōiriiri o te hoahoa me te whakarite e pā ana ki te whakahaeretanga ki mid-Central. Ka whai wāhi tonu hoki ētahi whakaaro o te rōpū hoahoa ngātahi ki tēnei.

He pātai hoki i ara ake mō te āhua o te noho a te rōpū hoahoa ngātahi i te taha o ērā rōpū kua tū kē, e whai wāhi kē ana hoki ki te tukanga.

Kua whakatūria tētahi rōpū mana hautū māna nei e whakatau ngā kōrero o te tāpaetanga hukihuki ka tukuna ki te Minita, ki a Wagner. Koinei rā te Joint Agency Group, ko ētahi o ōna mema nō te National Enabling Good Lives’ Leadership Group, nō ngā Manatū o te Hauora, o te Whakahiato Ora, o te Mātauranga, nō te Kaporeihana Āwhina Hunga Whara hoki.

E whakaritea ana Ngā Paearu mā te rōpū hoahoa ngātahi hei kōrero, hei whakatau hoki mā te rōpū ki tā mātou awheawhe e whai ake nei.

**Te tukanga hoahoa ngātahi**

I kōrerotia hoki e mātou te tukanga hoahoa ngātahi. I roto i ngā marama e rua e tū mai nei, he pātai ka whakautua haeretia e te rōpū hoahoa ngātahi:

* He aha te aronga me te whānuitanga o te panonitanga e waihangā ana e mātou?
* Mā wai tā mātou e hoahoa nei?
* E pēhea ana ngā āhuatanga ināianei?
* He aha ngā mea kua ākona e mātou – ngā mea me mahi, me ngā mea me kaua e mahi?
* Ka pēhea te āhua o anamata ina whakatinanahia ngā mātāpono o te Enabling Good Lives?
* He aha ngā mea me panoni i te pūnaha e tutuki ai tēnei?
* Ka pēhea te āhua o ēnei panonitanga ki te hunga ka pāngia, ki te pūnaha hoki?
* He aha te huarahi pai katoa kia horapa ai ēnei panonitanga.

Ka mahi tahi mātou tokotoru ko ngā mema hauā o te rōpū hoahoa ngātahi, arā, ko Gerri Pomeroy rāua ko Esther Woodbury, i te taha o ThinkPlace (ō mātou mātanga hoahoa) ki te hanga ngātahi i ngā kaupapa o ngā awheawhe ka tū ā haere ake nei.

**Ngā mātāpono o te Enabling Good Lives**

I pai ā mātou kōrero e pā ana ki ngā mātāpono o te Enabling Good Lives kia kotahi ai ngā whakaaro ki te tukanga hoahoa. Ko te nuinga o te rōpū i kaha whakaae.

He take i whakaarahia i te awheawhe tuatahi, i te Rūnanga Hauā hoki e pā ana ki te ‘Mainstream First’. He mahi i oti mō tēnei mātāpono i te National Enabling Good Lives Leadership Group me ētahi o ngā mema o te rōpū hoahoa ngātahi i waenga i ngā hui. I whakaritea e rātou tētahi whakaahuatanga hukihuki o tēnei mātāpono.

“Me whai wāhi noa, ka tika, te katoa ki ō rātou hapori (ngā tāngata, ngā wāhi, ngā rawa, ngā whakahaere me ngā tautoko), ā, kei a rātou te tikanga ki te whiriwhiri i ngā tautoko kua utua e wai rā hei whakaū, hei whakahaere hoki i tēnei.”

Ehara pea tēnei i te tuhinga whakamutunga, engari i whakaae te rōpū he pai tēnei hei whakaahuatanga hukihuki mō te tukanga hoahoa.

**Ngā akoranga o mua, te māramatanga me te rangahau**

I kōrero mātou mō te whai take o te whakaaro ki ngā akoranga, ki te māramatanga me te rangahau e hiahia ana mātou kia whai wāhi ki te tukanga hoahoa ngātahi. I oti i a mātou tētahi rārangi roa i whai wāhi ai ngā taunakitanga i kohia ai i te rāngai i tērā tau, i ngā mahi hoki kua puta ā mohoa nei e pā ana ki te tiakanga me te pakari o te tipu o te tamaiti i te whānautanga ki te waru tau.

**Ngā mahi ā muri ake nei**

E mōhio ana te katoa o te rōpū hoahoa ngātahi ki te rā kati hei a Pipiri, ā, i kōrero mātou mō te roa o te wā ki te whakatutuki i ngā mahi me oti. Ko te nuinga i whakaae, nā te uaua o te mahi kei mua i te aroaro, me maha ake ngā awheawhe , ā, he mahi me oti i waenga i aua awheawhe rā. Kua tirohia anō ngā rā mō ngā awheawhe, ā, he awheawhe anō kua tāpiritia.

I mua i te awheawhe e tū mai nei, ka uiuitia ngā tāngata tokorima i whai wāhi mai ki te awheawhe, me ngā māngai ā-whānau e rua e pā ana ki ō rātou ao, ki ō rātou wheako, pai mai, kino mai, i te pūnaha o te wā. He whakaaro ka kohia mai i te hunga tonu mō rātou tēnei kaupapa, hei taunaki i ngā mea e tika ana kia whakaarohia ā te wā ka hoahoatia tētahi pūnaha hou.

I a mātou e huritao ana ki ngā āhuatanga i puta i te rā, he kōrero i puta mō te whakapono o tētahi ki tētahi i waenga i te rōpū, ā, e hīkaka ana te katoa ki te kōkiri i te hoahoa i runga i te mōhio ki te rā aukati e tata mai ana.

Hei te 4 o Haratua te awheawhe e tū mai nei.

Mēnā he pārongo āu, he whakaaro rānei ōu hei tāpae mai, mēnā he hiahia ōu ki te whakatoko whakaaro, mēnā rānei he pātai āu mō te tukanga, tēnā īmēra mai ki a mātou, ki [STfeedback@moh.govt.nz](mailto:STfeedback@moh.govt.nz).